Birthe Skaarup (DF), 2004-12-14:
Vi synes da i Dansk Folkeparti, at det er udmærket, vi får en debat om de ældre, medicinske patienter.
Vi har lavet en hel del sammen med regeringen, som andre har fortalt lidt om.
På baggrund af ventelisterne er der jo tilført området utrolig meget.
Mange har talt om, at det kun er de kirurgiske behandlinger og efterbehandlinger, der har fået mere, men det er altså også kommet de medicinske patienter
til gode
Det er jo sådan, at vi via forårspakken har fået afsat 260 mio. kr. i årene fremover til netop nogle af de områder, som forslagsstillerne problematiserer.
Det drejer sig om geriatri, lungesygdomme, genoptræning og rehabilitering, og den økonomiske indsprøjtning, vi har været med til at give, kan også indicere, at der kommer mere forebyggelse, og at der iværksættes tiltag for nogle af de ældre, medicinske patienter, der bliver indlagt på hospitalerne.
En anden ting, som jeg naturligvis også er glad for, er, at vi har fået indført influenzavaccination.
Der er ingen tvivl om, at det er et godt forebyggelseselement, og helt konkret er man nu så glad for det i amterne, at man ligefrem kalkulerer i budgetter og regnskaber med færre hospitalsindlæggelser.
Der er omkring 200.000 danskere, der lider af den sygdom, og det koster samfundet 600 mio. kr. om året i hospitalsindlæggelser.
Vi har prioriteret dette område via forårspakken, men også andre områder har vi prioriteret.
Nu er det jo mange gange lidt svært, når man ikke er den første heroppe, fordi mange af netop de elementer, vi har været med til, bl.a. demenspuljen, allerede er nævnt, men jeg vil nævne, at der er indgået forlig om medicinanvendelsen.
Der er blevet afsat 10 mio. kr. årligt over 4 år, og det var faktisk alle Folketingets partier med til at gennemføre.
Forslaget er andenbehandlet i dag, og vi vil helt garanteret fange mange ældre mennesker, der har været ude i et – jeg vil ikke sige misbrug, men et forbrug af medicin, som de ikke har kunnet håndtere, og derfor er de blevet indlagt på hospital.
Her kunne jeg godt nævne de praktiserende læger.
Jeg synes, de er en vigtig brik, fordi de ligesom kommunerne med de to årlige forebyggende hjemmebesøg kan være med til at opdage nogle af de sygdomsproblemer, ældre mennesker har, og som der bør gribes ind over for meget tidligere.
Endelig vil jeg nævne den nye strukturreform, hvor vi har været med til at afsætte penge til genoptræning.
Der er ingen tvivl om, at sundhedsfremme, genoptræning og forebyggelse vil blive nogle af elementerne i de kommende år, og her i dag vil jeg godt slå til lyd for, at der bliver kigget meget på blodtryksmålinger.
Jeg gør det, fordi jeg ved, at mange sygdomstilfælde vil kunne forebygges, inden patienterne bliver indlagt på hospital.
Blodtryksmålinger kan bl.a. forebygge apopleksi og hjerte-kar-sygdomme, og jeg mener, de bør være et helt elementært tiltag på disse sundhedscentre.
Dansk Folkeparti synes, at det er udmærket, at vi får denne debat i dag.
Vi har fokus på nogle områder, og vi vil faktisk det samme som Socialdemokratiet.
Socialdemokratiet vil blot lægge det hele ned i en kasse, hvorpå der står »National handlingsplan«, men det, vi vil prioritere, er en anden kasse, hvorpå der står »Forebyggelse«.
Der er afsat utrolig mange penge til dette område.
Jeg tror næsten, at hvis vi regner det hele ud, bliver det et sted mellem 300 og 400 mio. kr. alene i 2005, og som sagt har vi i Dansk Folkeparti været med til at tage nogle initiativer på området.
Jeg vil godt sige, at Socialdemokratiet skal ikke have utak for at have fremsat forslaget.
Vi har fået en god snak og en redegørelse for, hvordan det faktisk ser ud på området, vi synes som sagt, at der er taget gode tiltag, og vi forventer os meget af de nye initiativer på området.
Der er afsat økonomiske midler til dem.